Anmelder falske sykehusmeldinger
Ifølge Oppland Arbeiderblad skal to personer ha kontaktet sykehuset etter å ha fått falske tekstmeldinger i julen og i forrige uke. I meldingene har de fått beskjed om å komme til sykehuset og melde seg til en sykepleier. Nå har sykehuset bestemt seg for å anmelde alle slike forsøk på å slå en dårlig spøk. - Vi sender aldri ut innkallinger, diagnoser eller andre henvendelser per tekstmelding fra Sykehuset Innlandet, sier avdelingsoverlege ved kirurgisk avdeling, Inger Opheim. Sykehuset Innlandet har også tidligere opplevd at SMS-meldinger med falsk avsender er blitt sendt til pasienter. I fjor fikk en kvinne som tidligere hadde hatt kreft en melding om at siste undersøkelse hadde påvist funn av kreft og ba om at pasienten meldte seg for sykehuset, skriver Hamar Arbeiderblad. I dette tilfellet hadde avsender sendt melding via en internettside som spøk. - Det er ille for mottakere av slike meldinger. Det kan skape unødvendig bekymring for egen helse, sier Opheim.
Flere pasienter har mottatt tekstmeldinger med Sykehuset Innlandet på Gjøvik som avsender som viste seg å ikke være sendt fra sykehuset. Nå politianmelder sykehuset SMS-ene.